|  |  |  |  |  |
| --- | --- | --- | --- | --- |
| **LIETUVOS RESPUBLIKOS APLINKOS MINISTERIJA**  Biudžetinė įstaiga, A. Jakšto g. 4, LT-01105 Vilnius,  tel. +370 626 22 252, el. p. info@am.lt, https://am.lrv.lt.  Duomenys kaupiami ir saugomi Juridinių asmenų registre, kodas 188602370 | | | | |
|  | | | | |
| Lietuvos Respublikos Seimo Peticijų komisijai |  |  | Nr. |  |
| Į | 2024-05-09 | Nr. | S-2024-2013 |
|  | | | |
| **DĖL NUOMONĖS PATEIKIMO** | | | | |

Teikiame nuomonę apie pripažintame peticija Monikos Jotautaitės 2024 m. balandžio 26 d. kreipimesi „Dėl Lietuvos Respublikos miškų įstatymo 3 straipsnio pakeitimo“ pateiktų siūlymų drausti plynuosius pagrindinius miško kirtimus.

Aplinkos ministerija pritaria, kad taikomos miškininkystės priemonės turėtų keistis ir nuosekliai dirbama, kad papildomomis priemonėmis būtų apsaugota biologinė įvairovė nuo neigiamo ūkinės veiklos poveikio, mažinama žala ekosistemoms. Todėl plynųjų miško kirtimų turėtų mažėti, bet visiškai jų uždrausti negalima, nes plynojo miško kirtimų būdo draudimas sumažintų galimybes atkurti medynus šviesą mėgstančiomis medžių rūšimis, neigiamai paveiktų atvirose miško vietose augančias saugomas rūšis.

Pritariame siūlymams mažinti maksimalų leistiną plynųjų pagrindinių miško kirtimų plotą. Vykdydama Aštuonioliktosios Lietuvos Respublikos Vyriausybės programos nuostatų įgyvendinimo plano nuostatas ir atsižvelgdama į veiklų, įskaitant miško kirtimus, keliamas grėsmes saugomoms vertybėms, Aplinkos ministerija parengė ir pateikė Vyriausybei Lietuvos Respublikos specialiųjų žemės naudojimo sąlygų įstatymo ir Lietuvos Respublikos miškų įstatymo pakeitimo projektus, kuriuose siūloma griežtinti pagrindinių plynųjų miško kirtimų taikymą atsižvelgiant į miško kirtimais keliamas grėsmes saugomoms rūšims ir natūralioms buveinėms, jų apsaugos ir tvarkymo poreikius.

Minėtame Specialiųjų žemės naudojimo sąlygų įstatymo pakeitimo įstatymo projekte[[1]](#footnote-1), kuris svarstomas Vyriausybėje, siūloma papildyti šio įstatymo 100 straipsnį, nustatant, kad plynieji pagrindiniai miško kirtimai draudžiami paviršinių vandens telkinių pakrantės apsaugos juostose. Minėtame Lietuvos Respublikos miškų įstatymo Nr. I-671 pakeitimo įstatymo projekte[[2]](#footnote-2), kuris svarstomas Vyriausybėje, siūloma sumažinti maksimalų leistiną plynųjų pagrindinių miško kirtimų plotą III grupės miškuose iki 3 hektarų.

1. Dėl siūlymo pakeisti Lietuvos Respublikos miškų įstatymo 3 straipsnio 4 dalį nustatant, kad III miškų grupės miškuose būtų draudžiami plynieji pagrindiniai miško kirtimai.

Nors III miškų grupės miškuose leidžiami plynieji pagrindiniai miško kirtimai, tačiau juos vykdant negalima sunaikinti, sužaloti saugomų vertybių. Plynųjų miško kirtimų galimybės ir papildomų apsaugos priemonių poreikis konkrečioje vietoje visada išnagrinėjami ir nustatomi rengiant vidinės miškotvarkos projektus ir vertinant prašymus išduoti leidimus kirsti mišką.

Ūkininkavimo III miškų grupės miškuose režimas reglamentuotas ne tik Lietuvos Respublikos miškų įstatyme, ūkinės ir kitos veiklos, įskaitant miško kirtimus, apribojimai nustatomi ir Lietuvos Respublikos specialiųjų žemės naudojimo sąlygų įstatyme, kuris visiškai nedraudžia plynųjų pagrindinių miško kirtimų. Specialiųjų žemės naudojimo sąlygų įstatymo 69 straipsnio 1 dalies 21 punkte nurodyti konkretūs atvejai, draudžiantys gamtiniuose draustiniuose esančiuose III miškų grupės miškuose vykdyti plynuosius pagrindinius miško kirtimus, be to, vadovaujantis 71 straipsnio 2 dalimi, geomorfologiniuose draustiniuose draudžiama plynai kirsti medžius ir krūmus šlaituose, kurių nuolydis 15 laipsnių, ir statesniuose šlaituose, išskyrus atvejus kai vykdomi ekstremaliųjų įvykių ir (ar) avarijų padarinių likvidavimo darbai ir saugomų teritorijų planavimo dokumentuose numatyta eksponuoti reljefo formas ir (ar) gamtos ar kultūros paveldo objektus.

Atsižvelgdami į tai, kas išdėstyta, nepritariame siūlymui III miškų grupės miškuose visiškai uždrausti plynuosius pagrindinius miško kirtimus.

1. Dėl siūlymo pakeisti Lietuvos Respublikos miško įstatymo 3 straipsnio 5 dalies 1 punktą, nustatant, kad IVA miškų grupės miškuose būtų draudžiami plynieji pagrindiniai miško kirtimai.

Šiam siūlymui nepritariame (žr. atsakymą į 1 pasiūlymą).

1. Dėl alternatyvaus siūlymo antrajam siūlymui, pakeisti Lietuvos Respublikos miško įstatymo 3 straipsnio 5 dalies 1 punktą, sumažinant maksimalų leistiną plynųjų pagrindinių miško kirtimų plotą IVA miškų grupės miškuose nuo 8 iki 4 ha.

Siūlymui mažinti maksimalų leistiną plynųjų pagrindinių miško kirtimų plotą IVA miškų grupės miškuose pritariame. Atkreipiame dėmesį, kad Valstybinės miškų tarnybos duomenimis, 2023 m. nė vienas plynasis pagrindinis miško kirtimas valstybiniuose ar privačiuose miškuose nesiekė 8 ha ir tik 3 kirtimai viršijo 7 ha plotą. Manome, kad sprendimui priimti reikalingos papildomos diskusijos, kad būtų galima pagrįstai nutarti, kiek turėtų būti sumažintas maksimalus plynųjų pagrindinių miško kirtimų plotas.

1. Dėl siūlymo pakeisti Lietuvos Respublikos miško įstatymo 3 straipsnio 5 dalies 2 punktą, nustatant, kad IVB miškų grupės miškuose būtų draudžiami plynieji pagrindiniai miško kirtimai.

Ūkininkavimo IVB miškų grupės miškuose, t. y. plantaciniuose miškuose tikslas – greičiau išauginti kuo daugiau medienos. Šiai miškų grupei priskiriami miškai, kuriuose taikant spartaus auginimo technologijas auginami greitai augančių medžių rūšių medynai. Plantaciniai miškai gali būti sodinami ten, kur anksčiau miško nebuvo, t. y. kur nesusiformavusi miško ekosistema. Vadovaujantis Miškų įstatymo 3 straipsnio 5 dalies 2 punktu, plantacinius miškus draudžiama veisti neplantacinių miškų kirtavietėse arba šių miškų, žuvusių želdinių, žėlinių ir medynų vietose, miško aikštėse ir miško laukymėse, todėl nei plantacinių miškų sodinimas, nei plynieji kirtimai juose nedarys neigiamo poveikio esamoms miškų ekosistemoms. Vykdant plynuosius pagrindinius miško kirtimus, medienos ištekliai naudojami racionaliai, o tai ypač aktualu plantaciniuose miškuose. Užtikrinus tinkamą medienos pasiūlą iš plantacinių miškų, galima būtų sumažinti plynųjų pagrindinių miško kirtimų ekonominį poreikį III ir IVA miškų grupių miškuose.

Atsižvelgdami į tai, kas išdėstyta, siūlymui nepritariame.

1. Dėl alternatyvaus ketvirtajam siūlymui, pakeisti Lietuvos Respublikos miško įstatymo 3 straipsnio 5 dalies 2 punktą nustatant 6 ha maksimalų leistiną plynųjų pagrindinių miško kirtimų plotą IVB miškų grupės miškuose.

Šiam siūlymui nepritariame (žr. atsakymą į 4 pasiūlymą).

|  |  |
| --- | --- |
| Aplinkos ministras | Simonas Gentvilas |
| Z. Glazko, tel. +370 696 77 066, el. p. zbignev.glazko@am.lt | |

1. <https://e-seimas.lrs.lt/portal/legalAct/lt/TAK/3a9e0a100e9011ef8e4be9fad87afa59?jfwid=15wr5duk35> [↑](#footnote-ref-1)
2. <https://e-seimas.lrs.lt/portal/legalAct/lt/TAP/1fa93de002c611ef8e4be9fad87afa59?positionInSearchResults=0&searchModelUUID=d844f307-4a81-4335-ae5f-8dfae56dbd42> [↑](#footnote-ref-2)